钦定古今图书集成/明伦汇编/官常典/第792卷 > 黄㽦
## 钦定古今图书集成/明伦汇编/官常典/第792卷 > 黄㽦

按《宋史》本传：“㽦字子耕，隆兴分宁人。尝从郭雍、朱熹
学，熹深期之，而㽦亦以道自任，反复论辨，必无所疑
然后止。举太学进士，为瑞昌王簿，兼文思院，知卢阳
县。五溪獠犷悍，㽦为诗谕之，獠感悦，有公事莫敢违。
通判处州，经、总制有额无钱，俗号殿最纲㽦会十年
中成赋酌取之，阁免逋负钱额，钧等独以最闻。主管”
官告院、大理寺簿、军器监丞。岁馀三迁，㽦乃不乐。间
行西湖，慨然曰：“我昔在南北山，一水一石无不自题
品，今无复情味，何耶？”丐外，知台州。谢良佐子孙居台
者，既播越流落，㽦求之民间，收而教之。勤苦夙夜，先
劝后禁，讼牒销缩，郡称平治。为济粜仓，为抵当库，葬民之栖寄暴露者，为棺千五百，置养济院，又刱安济
坊以居病囚，皆自有子本钱，使不废。故叶适谓“㽦条
目建置，忧民如家。”迁袁州，哭从弟哀甚，得疾卒。所著
有《复斋集》。